CELEX: 
Language: sl
Date: 2017-06-26 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) št. 540/2014 Evropskega parlamenta in Sveta v zvezi z zahtevami glede sistema vozila za zvočno opozarjanje za EU-homologacijo vozil

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Hibridna električna vozila in povsem električna vozila, imenovana tudi tiha vozila za cestni prevoz, oddajajo precej nižjo raven hrupa kot vozila z motorji z notranjim zgorevanjem, kar prinaša okoljske koristi. Vendar zaradi tega zmanjšanja hrupa ni več pomembnega vira zvočnega signala, ki ranljive uporabnike cest, zlasti slabovidne osebe ali kolesarje, opozarja na približevanje, bližino ali oddeljevanje vozila.
            
            
               Zahteve za homologacijo glede emisij hrupa za vozila kategorij M in N so določene v Uredbi (EU) št. 540/2014
                  1
               . V tej uredbi so določene tudi minimalne zahteve glede emisij hrupa za vgraditev sistema vozila za zvočno opozarjanje (v nadaljnjem besedilu: sistem AVAS) v tiha vozila za cestni prevoz, da se za varnost ranljivih uporabnikov cest zagotovi opozarjanje na bližino takih vozil.
            
            
               Zdaj je treba podrobno opredeliti in tako izboljšati zahteve glede sistema AVAS iz Uredbe (EU) št. 540/2014, in sicer ob upoštevanju dela na ravni Ekonomske komisije Združenih narodov za Evropo, ki je nedavno vodilo do sprejetja Pravilnika UN/ECE št. 138 o homologaciji tihih vozil za cestni prevoz. Hkrati Komisija izpolnjuje zakonsko obveznost in podrobno opredeljuje zahteve glede sistema AVAS, kot je določeno v členu 8 Uredbe (EU) št. 540/2014.
            
            
               Namen tega akta je spremeniti Prilogo VIII Uredbe (EU) št. 540/2014 tako, da se dodajo tehnične zahteve in preskusni postopki glede sistema AVAS v skladu s Pravilnikom UN/ECE št. 138.
            
            
               2.POSVETOVANJA PRED SPREJETJEM AKTA
            
            
               Komisija je pri pripravi tega akta opravila ustrezna posvetovanja s strokovnjaki zadevnih deležnikov iz industrije, socialnimi partnerji in državami članicami.
            
            
               O tem aktu je potekala javna razprava na portalu za boljše pravno urejanje od 3. aprila 2017 do 1. maja 2017; prejete pripombe so bile upoštevane.
            
            
               3.PRAVNI ELEMENTI DELEGIRANEGA AKTA
            
            
               (a)Pravna podlaga
            
            
               Pravna podlaga za ta delegirani akt je Uredba (EU) št. 540/2014 Evropskega parlamenta in Sveta z dne 16. aprila 2014 o ravni hrupa motornih vozil in nadomestnih sistemih za dušenje zvoka ter o spremembi Direktive 2007/46/ES ter razveljavitvi Direktive 70/157/EGS.
            
            
               (b)Izbira instrumentov
            
            
               Uredba je primeren instrument za spremembo Uredbe (EU) 540/2014.
            
            
               DELEGIRANA UREDBA KOMISIJE (EU) …/…
            
            
               z dne 26.6.2017
            
            
               o spremembi Uredbe (EU) št. 540/2014 Evropskega parlamenta in Sveta v zvezi z zahtevami glede sistema vozila za zvočno opozarjanje za EU-homologacijo vozil
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 540/2014 Evropskega parlamenta in Sveta z dne 16. aprila 2014 o ravni hrupa motornih vozil in nadomestnih sistemih za dušenje zvoka ter o spremembi Direktive 2007/46/ES ter razveljavitvi Direktive 70/157/EGS
                  2
                in zlasti drugega odstavka člena 8 in člena 9 Uredbe,
            
            
               ob upoštevanju naslednjega:
            
            
               (1)Uredba (EU) št. 540/2014 določa zahteve za EU-homologacijo vseh novih vozil kategorij M (vozila za prevoz potnikov) in N (vozila za prevoz blaga) glede na njihovo raven hrupa. Uredba prav tako določa ukrepe v zvezi s sistemom vozila za zvočno opozarjanje (v nadaljnjem besedilu: sistem AVAS) za hibridna električna vozila in povsem električna vozila z namenom opozarjanja ranljivih uporabnikov cest.
            
            
               (2)Po sprejetju Pravilnika UN/ECE št. 138 o homologacij tihih vozil za cestni prevoz na 168. seji Foruma za harmonizacijo pravilnikov o vozilih Ekonomske komisije Združenih narodov za Evropo (UN/ECE), ki je potekala med 8. in 11. marcem 2016, bi bilo treba pregledati Prilogo VIII k Uredbi (EU ) št. 540/2014, da bi se izboljšala natančnost zahtev glede sistema AVAS o vrsti in jakosti oddajanega zvočnega signala, načinu oddajanja zvočnega signala, stikalu za začasno deaktiviranje delovanja in zvočnem signalu vozila v mirovanju.
            
            
               (3)Treba bi bilo pregledati opisni list iz Priloge I k Direktivi 2007/46/ES Evropskega parlamenta in Sveta
                  3
                v zvezi z EU-homologacijo vozila glede dovoljene ravni hrupa in dopolnilo k certifikatu o EU-homologaciji, da se upoštevajo podrobne zahteve glede sistema AVAS.
            
            
               (4)Da se omogoči homologacija hibridnih električnih vozil in povsem električnih vozil, opremljenih s sistemom AVAS, je poleg tega primerno uvesti preskusne zahteve za minimalne ravni emisij hrupa sistema AVAS pri vožnji naprej in vzvratni vožnji ter za frekvenčni pomik oddanega hrupa.
            
            
               (5)Uredbo (EU) št. 540/2014 bi bilo zato treba ustrezno spremeniti.
            
            
               (6)Glede na to, da se je Uredba (EU) št. 540/2014 začela uporabljati 1. julija 2016 in da je ni mogoče v celoti uporabljati brez sprememb Priloge VIII, določenih v tem aktu, bi morala ta uredba začeti veljati čim prej –
            
            
               SPREJELA NASLEDNJO UREDBO:
            
            
               Člen 1
               Spremembe Uredbe (EU) št. 540/2014
            
            
               Uredba (EU) št. 540/2014 se spremeni:
            
            
               (1) Priloga I se spremeni:
            
            
               (a)
                     v Dodatku 1 se doda naslednja točka 12.8:
            
            
               „12.8 Sistem AVAS
            
            
               12.8.1 Homologacijska številka tipa vozila glede emisij hrupa v skladu s Pravilnikom UN/ECE št. 138 (1)
            
            
               ali 
            
            
               12.8.2 Popolno sklicevanje na rezultate preskusa ravni emisij hrupa sistema AVAS, izmerjenih v skladu z Uredbo (EU) št. 540/2014 (1)“;
            
            
               (b) v Dodatku 2 se spremeni Dopolnilo:
            
            
               (i) točka 3 se nadomesti z naslednjim:
            
         
         
            
               „3. sistem AVAS vgrajen: da / ne (1)“;
            
            
               (ii) doda se naslednja točka 4:
            
            
               „4. Opombe…………………………………………………………………………………….“.
            
            
               (2) Priloga VIII se nadomesti z besedilom iz Priloge k tej uredbi.
            
            
               Člen 2
               Začetek veljavnosti
            
            
               Ta uredba začne veljati tretji dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 26.6.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  Uredba (EU) št. 540/2014 Evropskega parlamenta in Sveta z dne 16. aprila 2014 o ravni hrupa motornih vozil in nadomestnih sistemih za dušenje zvoka ter o spremembi Direktive 2007/46/ES ter razveljavitvi Direktive 70/157/EGS (UL L 158, 27.5.2014, str. 131).
               
               
                  
                     (2)
                  UL L 158, 27.5.2014, str. 131.
               
               
                  
                     (3)
                  Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1). 
               
            
      
    ---documentbreak--- 
      
         
         
            
               PRILOGA
            
            
               k
            
            
               Delegirani uredbi Komisije (EU) .../...
            
            
               o spremembi Uredbe (EU) št. 540/2014 Evropskega parlamenta in Sveta v zvezi z zahtevami glede sistema vozila za zvočno opozarjanje za EU-homologacijo vozil
            
            
               „PRILOGA VIII
            
            
               UKREPI V ZVEZI S SISTEMOM VOZILA ZA ZVOČNO OPOZARJANJE (SISTEM AVAS)
            
            
               ODDELEK I
            
            
               Ta priloga določa ukrepe v zvezi s sistemom vozila za zvočno opozarjanje (sistem AVAS) za hibridna električna in izključno električna vozila (HEV in EV).
            
            
               1. Ne glede na točki 2(a) in (b) se določbe iz oddelka II uporabljajo za sistem AVAS, vgrajen: 
            
            
               (a) v vse tipe vozil, homologirane pred 1. julijem 2019; 
            
            
               (b) v vsa nova vozila, ki temeljijo na tipu iz točke (a), pred 1. julijem 2021.
            
            
               2. Določbe iz oddelka III se uporabljajo za sistem AVAS, vgrajen: 
            
            
               (a) v vse tipe vozil, homologirane pred 1. julijem 2019, če se tako odloči proizvajalec;
            
            
               (b) v vsa nova vozila, ki temeljijo na tipu iz točke (a); 
            
            
               (c) v vse tipe vozil, homologirane 1. julija 2019 ali pozneje; 
            
            
               (d) v vsa nova vozila, ki temeljijo na tipu iz točke (c); 
            
            
               (e) v vsa nova vozila od vključno 1. julija 2021.
            
            
            
               ODDELEK II
            
         
         
            
               II.1Zmogljivost sistema
            
            
               Če je v vozilo vgrajen sistem AVAS, izpolnjuje zahteve, navedene v točkah II.2 in II.3.
            
            
               II.2Pogoji delovanja
            
            
               (a)Način oddajanja zvočnega signala
            
            
               Sistem AVAS samodejno oddaja zvočni signal v najnižjem razponu hitrosti vozila od zagona do hitrosti približno 20 km/h in med vzvratno vožnjo. Če ima vozilo motor z notranjim zgorevanjem, ki deluje v prej navedenem razponu hitrosti, sistem AVAS ne oddaja zvočnega signala.
            
            
               Za vozila, ki imajo zvočno opozorilno napravo za vzvratno vožnjo, ni potrebno, da sistem AVAS med vzvratno vožnjo oddaja zvočni signal.
            
            
               (b)Stikalo
            
            
               Sistem AVAS je opremljen s stikalom, ki ga voznik vozila lahko enostavno doseže, da bi sistem vključil ali izključil. Ob ponovnem zagonu vozila se sistem AVAS samodejno vklopi.
            
            
               (c)Zmanjševanje jakosti zvočnega signala
            
            
               Jakost zvočnega signala sistema AVAS se med obdobji delovanja vozila lahko zmanjša.
            
            
               II.3Vrsta in jakost zvočnega signala
            
            
               (a)Zvočni signal, ki ga oddaja sistem AVAS, je neprekinjen zvočni signal, ki pešcem in drugim udeležencem v cestnem prometu zagotavlja informacije o delovanju vozila. Zvočni signal bi moral jasno nakazovati obnašanje vozila in bi moral biti podoben zvoku vozila iste kategorije, ki ima motor z notranjim zgorevanjem.
            
            
               (b)Zvočni signal, ki ga oddaja sistem AVAS, jasno nakazuje obnašanje vozila, na primer s pomočjo samodejnega nihanja jakosti zvočnega signala ali značilnosti sinhronizacije s hitrostjo vozila.
            
            
               (c)Jakost zvočnega signala, ki ga oddaja sistem AVAS, ne presega približne ravni hrupa vozila kategorije M1, ki ima motor z notranjim zgorevanjem in deluje pod enakimi pogoji.
            
            
               ODDELEK III
            
            
               III.1Zmogljivost sistema
            
            
               Sistem AVAS mora izpolnjevati zahteve iz točk III.2 do III.6.
            
            
               III.2Pogoji delovanja
            
            
               (a)Način oddajanja zvočnega signala
            
            
               Sistem AVAS samodejno oddaja zvočni signal v najnižjem razponu hitrosti vozila od zagona do hitrosti približno 20 km/h in med vzvratno vožnjo. Če ima vozilo motor z notranjim zgorevanjem, ki deluje v navedenem razponu hitrosti, sistem AVAS ne oddaja zvočnega signala.
            
         
         
            
               Za vozila s skupno ravnjo hrupa, ki je v skladu z zahtevami iz odstavka 6.2.8 Pravilnika UN/ECE št. 138
                  1
               , z odstopanjem +3 dB(A), ni potrebno, da so opremljena s sistemom AVAS. Zahteve iz odstavka 6.2.8 Pravilnika UN/ECE št. 138 za terčne pasove in zahteve iz odstavka 6.2.3 Pravilnika UN/ECE št. 138 za frekvenčni pomik, kot je opredeljen v odstavku 2.4 navedenega Pravilnika UN/ECE („frekvenčni pomik“), se za navedena vozila ne uporabljajo.
            
            
               Za vozila, ki imajo zvočno opozorilno napravo za vzvratno vožnjo, ni potrebno, da sistem AVAS med vzvratno vožnjo oddaja zvočni signal, pod pogojem, da vzvratna zvočna opozorilna naprava izpolnjuje zahteve iz drugega pododstavka odstavka 6.2 in odstavka 6.2.2 Pravilnika UN/ECE št. 138.
            
            
               Hrup, ki ga oddaja tip vozila, predložen v homologacijo, se meri v skladu z metodami iz Priloge 3 in pododstavkoma 6.2.1.3 in 6.2.2.2 Pravilnika UN/ECE št. 138.
            
            
               (b)Stikalo
            
            
               Sistem AVAS ima lahko vgrajen mehanizem, ki vozniku omogoča, da začasno deaktivira sistem AVAS (funkcija „začasno deaktiviranje“), ki ga voznik vozila lahko enostavno doseže, da bi sistem vključil ali izključil. Če je ta funkcija začasnega deaktiviranja vgrajena, se ob ponovnem zagonu vozila sistem AVAS samodejno aktivira.
            
            
               Poleg tega funkcija začasnega deaktiviranja izpolnjuje zahteve iz odstavka 6.2.6 Pravilnika UN/ECE št. 138.
            
            
               (c)Zmanjševanje jakosti zvočnega signala
            
            
               Jakost zvočnega signala sistema AVAS se med obdobji delovanja vozila lahko zmanjša. V teh primerih jakost zvočnega signala sistema AVAS izpolnjuje zahteve iz odstavka 6.2.8 Pravilnika UN/ECE št. 138.
            
            
               III.3Vrsta in jakost zvočnega signala
            
            
               (a)Zvočni signal, ki ga oddaja sistem AVAS, je neprekinjen zvočni signal, ki pešcem in drugim udeležencem v cestnem prometu zagotavlja informacije o delovanju vozila. Zvočni signal jasno nakazuje obnašanje vozila, na primer s pomočjo samodejnega nihanja jakosti zvočnega signala ali značilnosti sinhronizacije s hitrostjo vozila. Zvočni signal je podoben zvoku vozila iste kategorije, ki ima motor z notranjim zgorevanjem.
            
            
               Veljajo naslednja pravila:
            
            
               (i) če med premikanjem vozila sistem AVAS oddaja zvočni signal, ta izpolnjuje zahteve iz odstavkov 6.2.1.1, 6.2.1.2, 6.2.1.3, 6.2.2.1, 6.2.2.2 in 6.2.3 Pravilnika UN/ECE št. 138, kot je primerno;
            
            
               (ii) vozila lahko oddajajo zvočni signal v mirovanju, kot je določeno v odstavku 6.2.4. Pravilnika UN/ECE št. 138.
            
            
               (b)Proizvajalec vozila lahko predvidi možnost, da voznik izbira med različnimi zvočnimi signali, ki izpolnjujejo zahteve iz odstavka 6.2.5 Pravilnika UN/ECE št. 138.
            
            
               (c)Jakost zvočnega signala, ki ga oddaja sistem AVAS, ne presega približne ravni hrupa vozila kategorije M1, ki ima motor z notranjim zgorevanjem in deluje pod enakimi pogoji. Poleg tega se uporabljajo zahteve iz odstavka 6.2.7 Pravilnika UN/ECE št. 138.
            
            
               (d)Skupna jakost zvočnega signala, ki ga oddaja vozilo, skladno z drugim pododstavkom točke 2(a), ne presega približne ravni hrupa vozila kategorije M1, ki ima motor z notranjim zgorevanjem in deluje pod enakimi pogoji.
            
            
               III.4Zahteve za preskusni poligon
            
            
               Da bi preverili ustreznost preskusnega poligona, kot je opredeljen v odstavku 2.1.2 Priloge 3 k Pravilniku UN/ECE št. 138, se lahko do 30. junija 2019 standard ISO 10844:1994 uporablja kot alternativa standardu ISO 10844:2014.
            
            
               III.5Certifikat o homologaciji
            
            
               Proizvajalec vozil kot prilogo k certifikatu o EU-homologaciji predloži naslednje dokumente:
            
         
         
            
               a) obvestilo iz odstavka 5(3) Pravilnika UN/ECE št. 138 v skladu z vzorcem iz Priloge 1 k navedenemu pravilniku;
            
            
               b) rezultate preskusa ravni emisij hrupa sistema AVAS, merjenih v skladu s to uredbo.
            
            
               III.6Oznake
            
            
               Vsak sestavni del sistema AVAS ima naslednje oznake:
            
            
               (a)blagovno ime ali znamka proizvajalca;
            
            
               (b)dodeljena identifikacijska številka.
            
            
               Te oznake so neizbrisne in jasno berljive.
            
            
               “
            
         
         
            
                  
                     (1)
                  UL L 9, 13.1.2017, str. 33.